# ATLIKTAS TYRIMAS ATSKLEIDĖ GERĖJANČIUS PROFESINĖS REABILITACIJOS REZULTATUS

Valakupių reabilitacijos centras, įgyvendindamas Profesinės reabilitacijos metodinio centro veiklas, 2014 m. atliko Profesinės reabilitacijos paslaugų teikimo Lietuvoje tyrimą (toliau – tyrimas). Šiam tyrimui buvo keliamas tikslas atlikti profesinės reabilitacijos paslaugų teikimo efektyvumo analizę ir pateikti pasiūlymus kokybės ir efektyvumo užtikrinimui.

Siekiant objektyviai įvertinti situaciją šalyje, buvo apklaustos visos profesinės reabilitacijos paslaugas teikiančios įstaigos (šiuo metu jų yra 12), taip pat institucijos, atsakingos už neįgaliųjų integraciją bei kitos suinteresuotosios šalys – darbdaviai ir neįgaliųjų organizacijos. Tyrimo metu taip pat buvo išanalizuota 3 Europos šalių – Norvegijos, Slovėnijos ir Prancūzijos patirtis profesinės reabilitacijos paslaugų teikimo srityje.

Tyrimo rezultatai parodė, kad 2013 m. Lietuvoje gyveno 253,6 tūkst. neįgaliųjų, iš jų 70 proc. sudarė darbingo amžiaus neįgalieji, gaunantys netekto darbingumo (invalidumo) pensijas ir šalpos pensijas. Iš 141,9 tūkst. darbingo amžiaus neįgaliųjų, gaunančių netekto darbingumo (invalidumo) pensijas - 32,4 proc. dirba, o 67,6 proc. asmenų yra darbo rinkoje neaktyvūs, nors dauguma šių asmenų galėtų sėkmingai įsilieti į darbo rinką ir savo profesine veikla prisidėti kuriant pridėtinę vertę. Tačiau ne kiekvienas negalią turintis asmuo pajėgia įsidarbinti be papildomos pagalbos. Todėl šalyje veikia neįgaliųjų integracijos sistema, kurios sudėtinė dalis yra profesinė reabilitacija. Profesinės reabilitacijos tikslas - atkurti neįgalaus asmens darbingumą, padėti jam įgyti profesinę kompetenciją ir sėkmingai integruotis į darbo rinką panaudojant visas įmanomas poveikio priemones – ugdymo, reabilitacijos, socialinio, psichologinio, darbo imitavimo, profesinio mokymo ir kitas.

Į profesinės reabilitacijos programą patenka tie neįgalūs asmenys, turintys nustatytą 0-50 proc. bazinį darbingumą arba 0-45 proc. darbingumo lygį bei šių paslaugų poreikį ir, kurie be šių paslaugų dėl ligos, sveikatos būklės ar organizmo funkcijų sutrikimų negali dirbti ankstesnio darbo ar įgyti naujos profesinės kvalifikacijos.

Profesine reabilitacija yra siekiama išspręsti asmens biopsichosocialines problemas, trukdančias asmens profesinei veiklai, todėl profesinės reabilitacijos programą sudaro visas kompleksas paslaugų, teikiamų atsižvelgiant į individualius šios programos dalyvių poreikius, profesinius interesus, jų negalios pobūdį ar funkcinius gebėjimus. Profesinės reabilitacijos programą sudaro šios paslaugos – asmens profesinių gebėjimų ir funkcijų įvertinimas, profesinis orientavimas ir konsultavimas, profesinių gebėjimų ir funkcijų atkūrimas ir profesinis mokymas, pagalba įsidarbinant bei palaikymas darbo vietoje. Paslaugas teikia daugiadisciplininė kvalifikuotų specialistų komanda – fizinės medicinos ir reabilitacijos gydytojai, kineziterapeutai, ergoterapeutai, socialiniai darbuotojai, psichologai, profesijos mokytojai, įdarbinimo specialistai, o esant poreikiui – tiflopedagogai, surdopedagogai, logopedai ir kiti specialistai. Paslaugos kiekvienam dalyviui teikiamos pagal sudarytą individualią programą.

**PROFESINĖ REABILITACIJA – VIENA IŠ JUNGTINIŲ TAUTŲ NEĮGALIŲJŲ TEISIŲ KONVENCIJOS ĮGYVENDINIMO PRIEMONIŲ**

Profesinės reabilitacijos programa Lietuvoje įgyvendinama nuo 2005 m. – sukurta ir nuolat tobulinama šią sritį reglamentuojanti teisinė bazė, išvystyta infrastruktūra visoje Lietuvoje, programą sudarančių paslaugų kompleksiškumas rodo, kad Lietuvoje sėkmingai įgyvendinami JT Neįgaliųjų teisių konvencijos (toliau – Konvencija) 26 ir 27 straipsniai. 26 Konvencijos straipsnyje „Gebėjimų ir funkcijų lavinimas ir reabilitacija“ sakoma, kad Valstybės, Konvencijos Šalys turi organizuoti, stiprinti ir plėsti kompleksines neįgaliųjų gebėjimų ir funkcijų lavinimo bei reabilitacijos paslaugas ir programas. Šios paslaugos bei programos turi prasidėti kuo anksčiau, ir būti pagrįstos daugiadalykiu atskirų asmenų poreikių ir stipriųjų pusių įvertinimu. 27 Konvencijos straipsnyje „Darbas ir užimtumas“ taip pat pabrėžiama, kad Valstybės, Konvencijos Šalys, turi skatinti neįgaliųjų profesinę ir kvalifikacinę reabilitaciją.

Užtikrintas ir pagrindinių Konvencijos principų – paslaugų prieinamumo, nediskriminavimo, lygių galimybių ir kitų įgyvendinimas – per 8 metus profesinės reabilitacijos paslaugas teikiančių įstaigų skaičius padidėjo nuo 1 įstaigos 2005 m. iki 12 – 2013 metais. Per šį laikotarpį Lietuvoje sukurta profesinės reabilitacijos paslaugų infrastruktūra užtikrino profesinės reabilitacijos paslaugų prieinamumą neįgaliesiems pagal negalios pobūdį arčiau jų gyvenamosios vietos visoje Lietuvoje.

**Profesinės reabilitacijos paslaugų prieinamumas Lietuvoje neįgaliesiems pagal negalios pobūdį**



 Fizinė negalia

 Regos negalia

 Klausos negalia

 Psichikos negalia

 Sutrikusio intelekto negalia

**PROFESINĖS REABILITACIJOS PASLAUGŲ POREIKIS NEĮGALIESIEMS**

Tyrimas parodė, kad neįgaliųjų, norinčių dalyvauti profesinės reabilitacijos programoje skaičius kasmet auga – jeigu 2010 m. programoje dalyvavo per 570 neįgaliųjų, tai 2013 m. – 896 asmenys. Didžiausią programos dalyvių dalį 2013 m. sudarė asmenys, sergantys vidaus ligomis – 447 asm. ir turintys judėjimo negalią – 160 asm., mažiausią – asmenys, turintys regos (13 asm.), klausos (9 asm.) ir sutrikusio intelekto (16 asm.) negalią. Dažniausiai tarp profesinės reabilitacijos dalyvių vyrauja 45-54 m. amžiaus asmenys, turintys dėl vidaus ligų nustatytą 30-40 proc. darbingumo lygį bei įgiję vidurinį išsilavinimą.

Siekiant kuo geresnių profesinės reabilitacijos rezultatų, būtina, kad jos būtų pradėtos teikti kuo anksčiau, todėl teisės aktuose yra nustatyta, kad prioritetas dalyvauti programoje turi būti teikiamas tiems asmenims, kuriems dalyvavimo profesinės reabilitacijos programoje poreikis yra nustatomas vertinant darbingumo lygį pirmą kartą. Tyrimas parodė, kad tokie asmenys sudaro tik apie 4 proc. visų neįgaliųjų, kuriems 2013 m. buvo nustatytas profesinės reabilitacijos poreikis. Atliktos apklausos rodo, kad didžioji dauguma asmenų, kurie atsisako dalyvauti profesinėje reabilitacijoje, nurodo tokias priežastis: netinkamą sveikatos būklę (59 proc.), sąmoningą atsisakymą dalyvauti darbinėje veikloje (16 proc.), artimosios aplinkos palaikymo stoką (10 proc.), informacijos apie profesinę reabilitaciją stoką (3,60 proc.) ir kt. Analizės rezultatai parodė, kad visuomenei trūksta išsamios informacijos apie profesinės reabilitacijos paslaugas bei jų teikiamą naudą tiek neįgaliesiems, tiek ir plačiajai visuomenei. Išryškėjo poreikis organizuoti visuomenės informavimo kampanijasapie profesinės reabilitacijos sistemą Lietuvoje, įtraukiant pirminės sveikatos priežiūros įstaigas, neįgaliųjų organizacijas, informacijos sklaidos priemones.

**PROFESINĖS REABILITACIJOS EFEKTYVUMO RODIKLIS – SĖKMINGA INTEGRACIJA Į DARBO RINKĄ**

Neretai profesinės reabilitacijos paslaugas teikiančios įstaigos sulaukia priekaištų, kad profesinės reabilitacijos programa yra nepakankamai efektyvi. Tačiau atlikus tyrimą, paaiškėjo, kad neįgaliųjų įsidarbinimo po profesinės reabilitacijos rodikliai kasmet vis auga – Lietuvos darbo biržos duomenimis – 2013 m. neįgaliųjų, baigusių profesinės reabilitacijos programą, įsidarbinimo rodiklis buvo 61 proc. visų baigusių, o 2014 m. – net 65,7 proc. (*plg*. 2010 m. – tik 37 proc.). Tuo tarpu kitose Europos šalyse šis rodiklis ženkliai mažesnis – Slovėnijoje 2013 m. jis sudarė 29 proc., Norvegijoje – 45 proc., Prancūzijoje – 53 proc. Reikia pažymėti, kad Lietuvoje, lyginant su minėtomis Europos šalimis ne tik geriausi neįgaliųjų po profesinės reabilitacijos įsidarbinimo rezultatai, bet ir profesinės reabilitacijos programos trukmė pati trumpiausia – Lietuvoje profesinės reabilitacijos paslaugų teikimas finansuojamas ne ilgiau kaip 12 mėn., tuo tarpu, Prancūzijoje – iki 24 mėn., Norvegijoje – iki 36 mėn.

Labai svarbu, kad įsidarbinę po profesinės reabilitacijos programos neįgalieji kuo ilgiau išliktų darbo rinkoje. Todėl Lietuvoje pradedama teikti nauja profesinės reabilitacijos paslauga – palaikymas darbo vietoje. Apie šios paslaugos poreikį liudija ir darbdavių apklausos rezultatai. Darbdaviai, išskirdami pagrindines neįgaliųjų išsilaikymo darbo vietoje kliūtis, dažniausiai įvardija sunkumus, su kuriais neįgalus darbuotojas susiduria adaptacijos darbo vietoje metu, taip pat kvalifikuotos tarpininkavimo pagalbos stoką, sprendžiant kylančias darbo metu problemas tiek darbuotojui, tiek darbdaviui. Remiantis kitų šalių patirtimi, teikiant palaikymo darbo vietoje paslaugas, labai tikėtina, kad kvalifikuotas įsidarbinusių po profesinės reabilitacijos neįgaliųjų palaikymas darbo vietoje ženkliai pagerins šių asmenų išsilaikymą darbo rinkoje.

**PROFESINĖS REABILITACIJOS PASLAUGŲ TEIKIMO KOKYBĖS BEI EFEKTYVUMO GERINIMAS**

Vienas svarbiausių paslaugų efektyvumo faktorių – tai paslaugų teikimo kokybės užtikrinimas. Todėl dar šiais metais planuojama patvirtinti sukurtus Reikalavimus profesinės reabilitacijos paslaugas neįgaliesiems teikiantiems specialistams, profesinės reabilitacijos paslaugų teikimo skirtingą negalią turintiems asmenims metodikas ir standartus, siekiant užtikrinti, kad profesinės reabilitacijos įstaigose būtų teikiamos kokybiškos profesinės reabilitacijos paslaugos neįgaliesiems, atsižvelgiant į jų negalios pobūdį ir funkcinius gebėjimus.Nemažiau svarbus ir tinkamas metodinis specialistų pasirengimas kokybiškai teikti paslaugas, todėl Profesinės reabilitacijos metodinis centras toliau tęs profesinės reabilitacijos specialistų kvalifikacijos kėlimo mokymus, numatyta įteisinti specialistų atestaciją.

Kitose Europos šalyse profesinės reabilitacijos paslaugų kokybės užtikrinimui yra skiriamas didelis dėmesys. Profesinės reabilitacijos paslaugas teikiančios įstaigos ne tik privalo laikytis šalyje patvirtintų paslaugų teikimo standartų, bet ir aktyviai skatinamos diegti tarptautines kokybės sistemas, pvz. EQUASS. Dalis šalių turi paslaugų teikėjų licencijavimo ar akreditavimo mechanizmus. Siekiant užtikrinti neįgaliesiems teikiamų profesinės reabilitacijos paslaugų kokybę bei įstaigose teikiamų paslaugų kokybės atitikimo keliamiems reikalavimams kontrolę Lietuvoje, taip pat siūloma sukurti įstaigų licencijavimo sistemą.

Atlikto tyrimo rezultatai bei ilgametė profesinės reabilitacijos paslaugų teikimo patirtis parodė, kad efektyvus paslaugų teikimas neįmanomas be visų suinteresuotų šalių – programos dalyvių, paslaugų teikėjų, finansuotojų, darbdavių, neįgaliųjų organizacijų glaudaus bendradarbiavimo siekiant kuo geresnių šios programos rezultatų. Labai svarbu stiprinti ne tik sistemoje dalyvaujančių institucijų bei įstaigų, bet ir pačių neįgaliųjų, dalyvaujančių profesinės reabilitacijos programoje atsakomybę už profesinės reabilitacijos rezultatus – sėkmingą integraciją į darbo rinką.

Parengė Valakupių reabilitacijos centras.